CELEX: 32018D0638
Language: fi
Date: 2018-04-23 00:00:00
Title: Komission täytäntöönpanopäätös (EU) 2018/638, annettu 23 päivänä huhtikuuta 2018, kiireellisistä toimenpiteistä haitallisen organismin Spodoptera frugiperda (Smith) unioniin kulkeutumisen ja siellä leviämisen estämiseksi (tiedoksiannettu numerolla C(2018) 2291)

25.4.2018   
            
            
               FI
            
            
               Euroopan unionin virallinen lehti
            
            
               L 105/31
            
         KOMISSION TÄYTÄNTÖÖNPANOPÄÄTÖS (EU) 2018/638,
   annettu 23 päivänä huhtikuuta 2018,
   kiireellisistä toimenpiteistä haitallisen organismin Spodoptera frugiperda (Smith) unioniin kulkeutumisen ja siellä leviämisen estämiseksi
   
      
         (tiedoksiannettu numerolla C(2018) 2291)
      
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 16 artiklan 3 kohdan kolmannen virkkeen,
   sekä katsoo seuraavaa:
   
               (1)
            
            
               
                  Spodoptera frugiperda (Smith), jäljempänä ’asianomainen organismi’, mainitaan direktiivin 2000/29/EY liitteessä I olevan A osan I jakson a kohdan 22 alakohdassa haitallisena organismina, jota ei esiinny unionissa.
            
         
               (2)
            
            
               Erityisistä toimenpiteistä asianomaisen organismin unioniin kulkeutumisen ja siellä leviämisen estämiseksi säädetään direktiivin 2000/29/EY liitteessä IV olevan A osan I jakson 27.2 kohdassa. Kyseiset toimenpiteet koostuvat sukujen Dendranthema (DC.) Des Moul., Dianthus L. ja Pelargonium l'Hérit. ex Ait. kasvien tuontia unioniin koskevista erityisvaatimuksista, sillä ne saattavat toimia haitallisen organismin isäntäkasveina.
            
         
               (3)
            
            
               Euroopan elintarviketurvallisuusviranomainen (EFSA) on 28 päivänä kesäkuuta 2017 antanut tieteellisen lausunnon (2) asianomaisen organismin tuhoojaluokituksesta. Lisäksi jäsenvaltiot ovat toimittaneet tietoja tavaralähetysten pysäytyksistä kyseisen organismin vuoksi.
            
         
               (4)
            
            
               Kun otetaan huomioon asianomaisen organismin hiljattainen kulkeutuminen Afrikkaan ja leviäminen siellä, sen levinneisyys Amerikan mantereella ja jäsenvaltioiden toimittamat pysäytystiedot, tiettyihin muihin kasveihin, jotka toimivat asianomaisen organismin isäntäkasveina ja ovat peräisin Afrikasta tai Amerikan mantereelta, jäljempänä ’asianomaiset kasvit’, olisi sovellettava erityistoimenpiteitä, kun niitä tuodaan unioniin.
            
         
               (5)
            
            
               Kyseisiin erityistoimenpiteisiin olisi kuuluttava asianomaisen organismin havaitseminen ajoissa unionin alueella, asianomaisten kasvien tuontia unioniin koskevat vaatimukset, mukaan luettuna kasvien terveystodistus, sekä viralliset tarkastukset kyseisten kasvien unioniin tuonnin yhteydessä. Jäsenvaltioiden olisi kartoitettava vuosittain asianomaisen organismin esiintymistä alueellaan ja varmistettava, että ammattimaisille toimijoille ilmoitetaan sen mahdollisesta esiintymisestä ja toteutettavista toimenpiteistä.
            
         
               (6)
            
            
               Kyseiset toimenpiteet ovat tarpeen, jotta voidaan varmistaa unionin alueen tehokkaampi suojaaminen asianomaisen organismin tulolta, vakiintumiselta ja leviämiseltä.
            
         
               (7)
            
            
               Jotta asiasta vastaavat viralliset elimet sekä ammattimaiset toimijat voisivat mukautua kyseisiin vaatimuksiin, tätä päätöstä olisi sovellettava 1 päivästä kesäkuuta 2018.
            
         
               (8)
            
            
               Päätöksen olisi oltava väliaikainen, ja sitä olisi sovellettava 31 päivään toukokuuta 2020, jotta sitä voidaan tarkastella uudelleen ennen kyseistä ajankohtaa.
            
         
               (9)
            
            
               Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Määritelmät
   Tässä päätöksessä tarkoitetaan:
   
               a)
            
            
               ’asianomaisella organismilla’ organismia Spodoptera frugiperda (Smith);
            
         
               b)
            
            
               ’asianomaisilla kasveilla’ lajien Capsicum L., Momordica L., Solanum aethiopicum L., Solanum macrocarpon L. ja Solanum melongena L. hedelmiä ja kasveja, muita kuin lajin Zea mays L. elävää siitepölyä, kasvisolukkoviljelmiä, siemeniä ja jyviä, jotka ovat peräisin Afrikasta tai Amerikan mantereelta;
            
         
               c)
            
            
               ’tuotantolaitoksella’ tuotantopaikan määriteltyä osaa, jota hallinnoidaan erillisenä yksikkönä kasvien terveyteen liittyvistä syistä. ’Tuotantopaikalla’ tarkoitetaan rakennuksia tai peltokokonaisuuksia, jotka toimivat yhtenä tuotanto- tai viljely-yksikkönä.
            
         2 artikla
   Asianomaisen organismin havaitseminen tai epäilty esiintyminen
   1.   Jäsenvaltioiden on varmistettava, että kaikki henkilöt, jotka epäilevät asianomaisen organismin esiintymistä tai saavat tietää sen esiintymisestä alueellaan, ilmoittavat välittömästi siitä vastuussa olevalle viralliselle elimelle ja toimittavat sille kaikki asiaankuuluvat tiedot asianomaisen organismin esiintymisestä tai epäillystä esiintymisestä.
   2.   Vastuussa olevan virallisen elimen on välittömästi kirjattava tällaiset tiedot.
   3.   Jos vastuussa olevalle viralliselle elimelle on ilmoitettu asianomaisen organismin esiintymisestä tai epäillystä esiintymisestä, sen on toteutettava kaikki tarvittavat toimenpiteet esiintymisen tai epäillyn esiintymisen varmistamiseksi.
   4.   Jäsenvaltioiden on varmistettava, että kaikille henkilöille, joiden valvonnassa on kasveja, jotka asianomainen organismi voi saastuttaa, ilmoitetaan välittömästi asianomaisen organismin esiintymisestä tai epäillystä esiintymisestä, mahdollisista seurauksista ja riskeistä sekä toteutettavista toimenpiteistä.
   3 artikla
   Asianomaisten kasvien unioniin tuomista koskevat vaatimukset
   Asianomaisia kasveja saa tuoda unioniin ainoastaan, jos seuraavat vaatimukset täyttyvät:
   
               a)
            
            
               niiden mukana on direktiivin 2000/29/EY 13 artiklan 1 kohdan ii alakohdassa tarkoitettu kasvien terveystodistus;
            
         
               b)
            
            
               ne ovat tämän päätöksen 4 artiklan a, b, c, d tai e alakohdan mukaisia. Asianomainen kohta on mainittava kasvien terveystodistuksen kohdassa ”Lisäilmoitus”. Jäljempänä olevan 4 artiklan c ja d alakohdan tapauksessa kasvien terveystodistuksessa on mainittava myös jäljitettävyyden varmistavat tiedot, jotka mainitaan c alakohdan iv alakohdassa;
            
         
               c)
            
            
               vastuussa oleva virallinen elin on tarkastanut ne unioniin tuonnin yhteydessä tämän päätöksen 5 artiklan mukaisesti, eikä asianomaista organismia ole havaittu esiintyvän.
            
         4 artikla
   Asianomaisten kasvien alkuperä
   Asianomaisten kasvien on täytettävä jossakin seuraavista kohdista esitetyt vaatimukset:
   
               a)
            
            
               ne ovat peräisin kolmannesta maasta, jossa asianomaista organismia ei tiedetä esiintyvän;
            
         
               b)
            
            
               ne ovat peräisin alueelta, jonka asiaan liittyvä kansallinen kasvinsuojeluelin on vahvistanut olevan vapaa asianomaisesta organismista kasvinsuojelutoimenpiteitä koskevien kansainvälisten standardien mukaisesti; kyseisen alueen nimi on ilmoitettava kasvien terveystodistuksessa kohdassa ”Alkuperäpaikka”;
            
         
               c)
            
            
               ne ovat peräisin muilta kuin a ja b alakohdassa tarkoitetuilta alueilta ja täyttävät seuraavat edellytykset:
               
                           i)
                        
                        
                           asianomaiset kasvit on tuotettu tuotantolaitoksessa, jonka alkuperämaan kansallinen kasvinsuojeluelin on rekisteröinyt ja jota se valvoo;
                        
                     
                           ii)
                        
                        
                           tuotantolaitoksessa on tehty virallisia tarkastuksia vientiä edeltäneiden kolmen kuukauden aikana, eikä asianomaista organismia ole havaittu esiintyvän asianomaisissa kasveissa;
                        
                     
                           iii)
                        
                        
                           asianomaisille kasveille tehtiin ennen niiden vientiä virallinen tarkastus, ja ne todettiin asianomaisesta organismista vapaiksi;
                        
                     
                           iv)
                        
                        
                           niiden vientiä edeltävien siirtojen aikana on varmistettu sellaisten tietojen saatavuus, joilla varmistetaan asianomaisten kasvien jäljitettävyys tuotantolaitokseensa;
                        
                     
                           v)
                        
                        
                           asianomaiset kasvit on tuotettu tuotantolaitoksessa, joka on fyysisesti täysin suojattu asianomaisen organismin kulkeutumiselta;
                        
                     
         
               d)
            
            
               ne ovat peräisin muilta kuin a ja b alakohdassa tarkoitetuilta alueilta ja täyttävät c alakohdan i–iv alakohdan edellytykset, ja niille on tehty tehokas käsittely sen varmistamiseksi, että ne ovat asianomaisesta organismista vapaita;
            
         
               e)
            
            
               ne ovat peräisin muilta kuin a ja b alakohdassa tarkoitetuilta alueilta, ja niille on sadonkorjuun jälkeen tehty tehokas käsittely sen varmistamiseksi, että ne ovat asianomaisesta organismista vapaita, ja tämä käsittely mainitaan kasvien terveystodistuksessa.
            
         5 artikla
   Viralliset tarkastukset unioniin tuonnin yhteydessä
   1.   Kaikki asianomaisten kasvien lähetykset, jotka tuodaan unioniin, on tarkastettava virallisesti unioniin saapumispaikassa tai määräpaikassa, joka on määritetty komission direktiivin 2004/103/EY (3) mukaisesti.
   2.   Vastuussa olevan virallisen elimen on tehtävä seuraavat tarkastukset:
   
               a)
            
            
               silmämääräinen tarkastus
               ja
            
         
               b)
            
            
               asianomaisen organismin epäillyn esiintymisen tapauksessa näytteenotto todetusta organismista ja sen tunnistus.
            
         6 artikla
   Asianomaisen organismin kartoittaminen jäsenvaltioiden alueella
   1.   Jäsenvaltioiden on kartoitettava vuosittain asianomaisen organismin esiintymistä isäntäkasveissa alueellaan.
   2.   Kartoitukset tekee vastuussa oleva virallinen elin tai ne tehdään vastuussa olevan virallisen elimen virallisessa valvonnassa. Niihin on sisällyttävä ainakin asianmukaisten pyydysten, kuten feromoni- tai valopyydysten, käyttö ja epäiltäessä asianomaisten organismien aiheuttamaa saastumista näytteiden keruu ja tunnistus. Kartoitusten on perustuttava vankkoihin tieteellisiin ja teknisiin periaatteisiin, ja ne on tehtävä vuoden sellaisina ajankohtina, jotka ovat asianomaisen organismin havaitsemismahdollisuuksien kannalta tarkoituksenmukaisia.
   3.   Kunkin jäsenvaltion on ilmoitettava komissiolle ja muille jäsenvaltioille viimeistään kunkin vuoden 30 päivänä huhtikuuta edellisen kalenterivuoden aikana tehtyjen kartoitusten tulokset.
   7 artikla
   Soveltamisen alkamispäivä
   Tätä päätöstä sovelletaan 1 päivästä kesäkuuta 2018.
   8 artikla
   Voimassaolon päättymispäivä
   Tätä päätöstä sovelletaan 31 päivään toukokuuta 2020.
   9 artikla
   Osoitus
   Tämä päätös on osoitettu kaikille jäsenvaltioille.
   
      Tehty Brysselissä 23 päivänä huhtikuuta 2018.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EYVL L 169, 10.7.2000, s. 1.
   
      (2)  EFSA Journal 2017;15(7):4927.
   
      (3)  Komission direktiivi 2004/103/EY, annettu 7 päivänä lokakuuta 2004, neuvoston direktiivin 2000/29/EY liitteessä V olevassa B osassa mainituille kasveille, kasvituotteille ja muille tavaroille tehtävistä tunnistustarkastuksista ja kasvien terveystarkastuksista, jotka voidaan suorittaa muussa kuin siinä paikassa, jonka kautta tuotteet saapuvat yhteisöön, tai kyseisen paikan läheisyydessä, sekä tarkastusvaatimusten määrittelystä (EUVL L 313, 12.10.2004, s. 16).